Avoimuusrekisterityöryhmän kokous 7/2020

Aika 23.6.2020 klo 10:30-12:00

Paikka Kokous järjestettiin etäyhteyksin

Osallistujat Niklas Wilhelmsson, yksikönpäällikkö, oikeusministeriö (pj)

Juuso Oilinki, erityisasiantuntija, oikeusministeriö

Pertti Rauhio, hallintojohtaja, eduskunnan kanslia

Anna Gau, hallitussihteeri, valtiovarainministeriö

~~Anna Munsterhjelm, jäsen, Kansalaisyhteiskuntapolitiikan neuvottelukunta KANE~~

Tuomo Yli-Huttula, puheenjohtaja, Edunvalvontafoorumi

Salla Nazarenko, puheenjohtaja, Transparency Finland

Markku Jokisipilä, johtaja, eduskuntatutkimuksen keskus

Emilia Korkea-aho, apulaisprofessori

Sami Demirbas, asiantuntija, oikeusministeriö (sihteeri)

Heini Huotarinen, neuvotteleva virkamies, oikeusministeriö (sihteeri)

Anna Pohjalainen, EU-asiantuntija, oikeusministeriö (sihteeri)

1. **Kokouksen avaaminen ja esityslistan hyväksyminen**

Puheenjohtaja avasi kokouksen klo 10:33. Hyväksyttiin esityslista.

1. **Edellisen kokouksen pöytäkirjan hyväksyminen** (liite 1)

Hyväksyttiin edellisen kokouksen pöytäkirja.

1. **Ohjausryhmän linjausten läpikäynti**

Puheenjohtaja totesi, että ohjausryhmältä saatiin tässä vaiheessa alustavia linjauksia ja työ voi jatkua työryhmän esittämällä tavalla. Heini Huotarinen lisäsi ohjausryhmän saaneen hyvin kiinni siitä, mitkä valmistelun ongelmakohdat tulevat olemaan. Ohjausryhmä toivoi rekisterin soveltamista mm. virastoihin ja ministereiden erityisavustajiin. Ryhmäkanslioiden rooli vaatii vielä pohdintaa.

Pertti Rauhio totesi, että on syytä pitää mielessä, ketä tässä ollaan sääntelemässä: lobbareita. Säädösteksti pystytään kirjoittamaan niin, ettei kansalaisyhteiskunnan toiminta häiriinny. Rauhio suhtautui epäillen sääntelyn ulottamiseen koskemaan eduskunnan ryhmäkanslioita. Ne ovat yksityisoikeudellisia toimijoita, eivätkä käytä viranomaisen päätöksentekovaltaa, vaikka ovatkin merkittäviä päätöksentekijöitä. Ryhmäkansliat voidaan rinnastaa rekisteröityihin puolueisiin.

Puheenjohtaja ja Tuomo Yli-Huttula tukivat Rauhion huomioita ryhmäkanslioista. Puheenjohtajan mukaan olisi hankalaa, jos poliittinen osaaminen luokiteltaisiin lobbaukseksi. Yli-Huttula totesi, että ryhmäkanslioiden työntekijöihin kohdistuu kyllä vaikuttamista – kysymys kuuluu, mitä kaikkea haluamme säännellä. Poliitikkojen kaksoisroolit johtavat hankaliin rajanvetoihin. On sovittava selkeät pelisäännöt, jotka kunnioittavat vapaata puoluetoimintaa.

Juuso Oilinki totesi, ettei pelisäännöistä pitäisi kyetä poikkeamaan poliittisen roolin varjolla – tämä johtaisi vain porsaanreikiin.

Salla Nazarenko piti ohjausryhmän kokouksessa syntynyttä keskustelua hyvänä. Nazarenko oli Juuso Oilingin kanssa samaa mieltä pelisääntöjen noudattamisesta – avoimuusrekisteri vesittyy, jos useammassa roolissa toimiminen johtaa siihen, ettei henkilön tarvitse rekisteröityä. Nazarenko toivoi, että kansalaisilla olisi mahdollisuus tietää, ketkä vaikuttavat hallitusohjelman muotoiluun. Tiedon ei välttämättä tarvitsisi sisältyä juuri avoimuusrekisteriin.

Sami Demirbas totesi ohjausryhmän kannan valiokuntakuulemisiin olleen melko selvä: niitä ei rekisteröitäisi. Taustalobbauksesta käytiin mielenkiintoista keskustelua. Lobbauksen medianeutraali määrittely sai kannatusta. Täytyy pohtia, miten avoimuusrekisterillä voitaisiin parantaa hallitusohjelmaneuvottelujen avoimuutta.

Pertti Rauhio totesi hallitusohjelman valmistelun alkavan puolueorganisaatioissa hyvissä ajoin ennen vaaleja. Puolueisiin vaikutetaan tässä alkuvaiheessa. Rauhio näkee hallitusohjelmaneuvottelut ensisijaisesti poliittisena prosessina, johon yhdistyy kansalaistoimintaa – kyse ei ole varsinaisesta päätöksenteosta.

Puheenjohtaja totesi, että aiemmin jaettua muistiota on syytä täsmentää syksyn työtä silmällä pitäen.

1. **Työsuunnitelman tilannekatsaus ja jatkotyön suunnittelu** (liite 2)

Sami Demirbas totesi, että noin kolmasosa suunnitelluista työryhmäkokouksista on nyt pidetty. Syksylle on kaavailtu kuutta kokousta. Käsiteltäväksi tulee isoja kokonaisuuksia - mm. hyvä edunvalvontatapa, rekisterin toimeenpano ja sanktiot. Ohjausryhmä tulee kokoontumaan ainakin kaksi kertaa – syyskuussa ja joulukuussa. Syksyllä myös järjestetään lisää kuulemisia. Tietosuojavaltuutettua on tarkoitus kuulla sitten, kun on tarkempi käsitys rekisteröitävistä tiedoista. Medialle on tarkoitus järjestää oma tilaisuus. Sihteeristö voi tarvittaessa käydä esittelemässä hanketta eduskuntaryhmille. Lobbaustematiikka on ollut esillä julkisuudessa, mutta avoimuusrekisterihanketta ei ole näissä yhteyksissä mainittu. Kevään työstä on tarkoitus julkaista tiedote kuluvalla viikolla.

Tuomo Yli-Huttula piti suunniteltua kokoustahtia hyvänä. On hyvä, että sihteeristö on tarvittaessa valmis esittelemään hanketta eduskuntaryhmille. Yli-Huttula piti hyvänä ajatuksena myös erillistä medialle suunnattua tilaisuutta. Salla Nazarenko kannatti Yli-Huttulan tavoin suunniteltua kokoustahtia ja tilaisuuden järjestämistä medialle.

Emilia Korkea-aho piti niin ikään suunniteltua kokoustahtia hyvänä. Pitäisikö käydä keskustelua siitä, miten lobbaus on muuttunut Euroopassa pandemian aikana? Avoimuusrekisterihanke voisi saada enemmän näkyvyyttä tätä kautta.

Markku Jokisipilä kannatti suunniteltua kokoustahtia. Mediaa kannattaisi Jokisipilän mielestä herätellä niin, että tuodaan esille, miten lobbaus liittyy mediankin työhön (esim. median kautta vaikuttaminen).

Tuomo Yli-Huttula piti luonnollisena sitä, että yritykset ja järjestöt tuovat tavoitteitaan esille median kautta. On median asia, miten tähän suhtaudutaan, ja tähän liittyvät myös toimittajien eettiset ohjeet. Yli-Huttula näki tulevan rekisterin kohteena viranomaisiin ja päätöksentekijöihin kohdistuvan vaikuttamisen.

Sami Demirbas totesi, että kysymys nousi esille myös suljetussa kuulemistilaisuudessa. Välillisen vaikuttamisen riittävän tarkka sääntely on haasteellista. Demirbas muistutti, että yksi mahdollisuus tuoda esille välillistä vaikuttamista on rekisteröitävien tietojen kautta.

Puheenjohtaja kiitti huomioista ja totesi, että muistiota tarkennetaan kesän aikana tämän ja ohjausryhmässä käydyn keskustelun pohjalta.

1. **Muut asiat**

Sami Demirbas totesi syksyn esitetyn kokoustahdin saaneen kannatusta. Sihteeristö lähettää työryhmän jäsenille kyselyn syksyn ensimmäisen kokouksen ajankohdasta.

Heini Huotarinen kertoi oikeusministeriön tekevän pian päätöksen siitä, kuka valitaan lobbauksen nykytilaa koskevan selvityksen toteuttajaksi. Hakemukset ovat tasokkaita.

1. **Kokouksen päättäminen**

Puheenjohtaja päätti kokouksen klo 11:33.